YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (muutoksenhakujaosto)

18 päivänä kesäkuuta 2009

Asia T-572/08 P

Euroopan yhteisöjen komissio

vastaan

Amadou Traore

Muutoksenhaku – Henkilöstö – Virkamiehet – Palvelukseen ottaminen – Ilmoitus avoimesta virasta – Komission Tansanian-edustuston operatiivisen päällikön virkaan nimittäminen – Avoimen viran tason määrittäminen – Palkkaluokan ja tehtävän erillisyyden periaate

Aihe: Valitus, jossa vaaditaan Euroopan unionin virkamiestuomioistuimen (toinen jaosto) asiassa F-90/07, Traore vastaan komissio, 13.11.2008 antaman tuomion (ei vielä julkaistu oikeustapauskokoelmassa) kumoamista

Ratkaisu: Euroopan unionin virkamiestuomioistuimen asiassa F-90/07, Traore vastaan komissio, 13.11.2008 antama tuomio kumotaan siltä osin kuin siinä kumotaan komission EuropeAid-yhteistyötoimiston henkilöstöosaston johtajan 12.12.2006 tekemä päätös, jolla hylättiin Amadou Traoren hakemus komission Tansanian-edustuston operatiivisen päällikön virkaan, sekä päätös, jolla kyseiseen virkaan nimitettiin S. Traoren virkamiestuomioistuimessa asiassa F-90/07 nostama kanne hylätään. Traore ja Euroopan yhteisöjen komissio vastaavat omista oikeudenkäyntikuluistaan sekä asiaa ensimmäisenä asteena käsitelleessä tuomioistuimessa että valitustuomioistuimessa käydyn menettelyn osalta. Euroopan parlamentti, Euroopan unionin neuvosto ja Euroopan yhteisöjen tilintarkastustuomioistuin, jotka tukevat väliintulijoina komission vaatimuksia, vastaavat omista oikeudenkäyntikuluistaan.

Tiivistelmä

1. Virkamiehet – Yksikköjen organisointi – Avoimen viran tason määrittäminen – Komission edustuston toiminnanjohtaja

(Henkilöstösääntöjen 5 artikla)

2. Virkamiehet – Yksikköjen organisointi – Avoimen viran tason määrittäminen – Velvollisuus vahvistaa tarkka palkkaluokka avointa virkaa koskevassa ilmoituksessa – Velvollisuutta ei ole

(Henkilöstösääntöjen 5 artiklan 4 kohta, 7 artiklan 1 kohta ja 29 artikla sekä liite I)

1. Vaikka avoimen viran tasosta on päätettävä kyseiselle virkanimikkeelle osoitettujen tehtävien merkitys huomioon ottaen ja ainoastaan yksikön edun perusteella, se, että komission erään edustuston operatiivisen päällikön tehtävän täyttämiseksi julkaistaan avointa virkaa koskeva ilmoitus, joka kattaa neljä eri palkkaluokkaa eli palkkaluokat A*9:stä (josta on tullut palkkaluokka AD9) A*12:teen (josta on tullut palkkaluokka AD12), on lainmukaista yhtäältä sen vuoksi, että sovellettavissa oikeussäännöissä ei aseteta nimittävällä viranomaiselle mitään sellaista velvollisuutta, että sen olisi avointa virkaa koskevaa ilmoitusta julkaistaessa määritettävä avoimen viran tarkka palkkaluokka tämän vaihteluvälin puitteissa, koska kyseisellä viranomaisella on harkintavaltaansa käyttäen oikeus katsoa yksikön edun edellyttävän, että viran taso vahvistetaan viittaamalla palkkaluokkien haarukkaan erityisesti soveltuvien hakijoiden määrän kasvattamiseksi, ja toisaalta sen vuoksi, ettei se, että avointa virkaa koskevassa ilmoituksessa viitataan kyseisiin neljään palkkaluokkaan, kyseenalaista menettelyn objektiivisuutta.

(ks. 38 ja 41 kohta)

Viittaukset: asia T‑56/07 P, komissio v. Economidis, 8.7.2008 (82–86 kohta, ei vielä julkaistu oikeustapauskokoelmassa)

2. Vaikka henkilöstösääntöjen 29 artiklassa mainitaan kolme vaihtoehtoa toimielimessä avoinna olevan viran täyttämiseksi eli siirto, nimittäminen henkilöstösääntöjen 45 a artiklassa säädetyn menettelyn mukaisesti tai ylennys, siinä ei todeta mitään siitä, miten avoinna olevan viran palkkaluokka määritetään avointa virkaa koskevassa ilmoituksessa. Tästä säännöksestä ei siis voida päätellä, että olisi kiellettyä vahvistaa avoimen viran taso avointa virkaa koskevassa ilmoituksessa viittaamalla palkkaluokkien haarukkaan.

Myöskään henkilöstösääntöjen 7 artiklan 1 kohdassa, jonka mukaan nimittävä viranomainen on velvollinen tekemään nimitykset ”ainoastaan yksikön edun huomioon ottaen”, ei aseteta nimittävälle viranomaiselle minkäänlaista velvollisuutta vahvistaa avointa virkaa koskevassa ilmoituksessa tarkkaa palkkaluokkaa, johon täytettävä virka sijoittuu.

Henkilöstösäännöissä ei myöskään säädetä tietyn viran ja tietyn palkkaluokan kiinteästä vastaavuudesta. Henkilöstösääntöjen liitteessä I, johon henkilöstösääntöjen 5 artiklan 4 kohdassa viitataan, nimittäin säädetään kunkin siinä esimerkinomaisesti luetellun virkatyypin osalta eri palkkaluokkia, jotka vastaavat kyseistä virkaa.

Se, että avoimen viran tasosta on päätettävä kyseiselle virkanimikkeelle osoitettujen tehtävien merkitys huomioon ottaen ja ainoastaan yksikön edun perusteella, ei siten kuitenkaan merkitse, että nimittävän viranomaisen olisi vahvistettava avoimen viran tarkka palkkaluokka avointa virkaa koskevassa ilmoituksessa.

(ks. 59–62 kohta)

Viittaukset: em. asia Economidis v. komissio, tuomion 80 kohta